ፓርቲዎቹ የሴቶችን የፖለቲካ ተሳትፎ ለማሳደግ እየሰሩ ነው
አዲስ አበባ፡- በአገሪቱ የሴቶችን
የፖለቲካ ተሳትፎ ቁጥር አሁን ካለበት ደረጃ ለማሳደግ እየሰሩ መሆናቸውን የፖለቲካ ፓርቲዎች አስታወቁ፡፡ ፓርቲዎቹ በተለይ
ለአዲስ ዘመን እንዳስታወቁት ፤በሀገሪቱ በሁሉም ደረጃዎች የሴቶች ተሳትፎ በዝቅተኛ ደረጃ ላይ ይገኛል፤ይህን አሀዝ በተለይ በፖለቲካው
መስክ ለማሳደግ በትኩረት እየሰሩ ናቸው ፡፡ የኢዜማ ሴቶች ጉዳይ
ተጠሪ ወይዘሪት ናንሲ ውድነህ እንደተናገሩት፤ በአገሪቱ በርካታ የፖለቲካ ፓርቲዎች ቢኖሩም፣ የሴቶች የፖለቲካ ተሳትፎ ዝቅተኛ በሚባል
ደረጃ ላይ ይገኛል:: ፓርቲያቸው ይህንን ቁጥር ለማሻሻልና በተጨባጭ ሴቶችን ወደ ፊት ለማምጣት በትኩረት እየሰራ ነው፡፡ ከለውጡ በኋላ አንዳንድ
መሻሻሎች እንዳሉ አመልክተው፣በተለይም በከፍተኛ ፖለቲካዊ ስልጣኖች አሁንም ቦታዎቹ በአብዛኛው በወንዶች መያዛቸውን ወይዘሪት ናንሲ
ጠቅሰዋል፡፡ ይህም ሴቶች እውቀታቸውንና አቅማቸውን እንዳይጠቀሙበትና ሥራ ላይ እንዳያውሉ እንቅፋት መፍጠሩን ተናግረዋል፡፡ በሌላ
በኩል የተማሩና ብቃት ያላቸው ሴቶች የቤት ውስጥ ኃላፊነትና የሥራ ጫና አሁንም ያለባቸው ከመሆኑ ጋር ተያይዞ ወደ ከፍተኛ አመራርነት
መምጣት አለመቻላቸውን አስረድተዋል፡፡ እንደ ወይዘሪት ናንሲ
ገለጻ፤ኢዜማ የሴት አባላቱን አቅም በማጎልበት ተሳትፏቸውን ወደ 30 በመቶ ለማሳደግ እየሰራ ነው፡፡እያከናወነ ባለው የፖሊሲ ጥናትና
ምርምር ሥራ ላይ ሴቶች አባላቱ በንቃት እንዲሳተፉ እያደረገ ይገኛል፡፡ በአሁኑ ወቅትም ባሉት
የምርጫ ወረዳዎች ሁሉ አንድ አንድ የሴቶች ተጠሪዎች መሾማቸውን ገልጸው፣የፋይናንስ አስተዳደር ሥራውም ሙሉ ለሙሉ በሴቶች እንዲሸፈን
መደረጉን አስታውቀዋል፡፡«በአዲስ አበባ ብቻ ባሉት 23 የምርጫ ወረዳዎች የሴት ተጠሪዎችና የፋይናንስ ኃላፊዎች እንዲኖሩ ተደርጓል»
ብለዋል፡፡ የነፃነትና እኩልነት
ፓርቲ ሊቀመንበር ዶክተር አብዱል ቃድር አደም እንዳሉት፤ በአገሪቱ የሴቶች ተሳትፎ በሁሉም ደረጃ በጣም አነስተኛ ነው፤በተለይ በፖለቲካው
ዘርፍ በጣም ዝቅተኛ በሚባል ደረጃ ላይ ይገኛል፡፡ ፓርቲያቸው ሴት አባላትን
ከመመልመል ጀምሮ በተለያየ ደረጃ በአገር አቀፍና በክልል በኃላፊነት ቦታ ላይ እንዲቀመጡ ለማድረግ እቅዶ እየሰራ መሆኑን አመልክተው፣በአሁኑ
ወቅት ካሉት 11 ሥራ አስፈፃሚዎች መካከል ሁለቱ ሴቶች መሆናቸውን አስታውቀዋል፡፡ይህንን አሀዝ ለማሻሻል በቅርንጫፍ ጽሕፈት ቤቶች
ላይ አተኩሮ እየሰራ መሆኑን አመልክተዋል፡፡ የኦሮሞ ፌዴራሊስት
ኮንግረስ( ኦፌኮ) ሊቀመንበር ፕሮፌሰር መረራ ጉዲናም ፓርቲያቸው የሴቶችን የፖለቲካ ተሳትፎ ለማሳደግ እየሰራ መሆኑን ተናግረዋል፡፡የፖለቲካ
ምህዳሩ በሚፈለገው ደረጃ ባለመስፋቱ ተሳትፏቸውን ማሳደግ አለመቻሉን ጠቅሰው፣ለዚህ ደግሞ ዋነኛው ምክንያት ከደርግ ዘመን ጀምሮ
ተንሰራፍቶ የኖረው «ፖለቲካና እሳትን ከሩቁ ነው» የሚለው አስተሳሰብ ዛሬም በአብዛኛው ህብረተሰብ ዘንድ በስፋት መገኘቱ እንደሆነ
አስገንዝበዋል፡፡ «አሁንም ቢሆን መንግሥት
ምህዳሩን በቁርጠኝነት ካላሰፋ በስተቀር የሴቶቹ ተሳትፎ ቁጥር አነስተኛ መሆኑ አይቀሬ ነው» ያሉት ሊቀመንበሩ፣በፓርቲያቸው የሴቶች
የፖለቲካ ተሳትፎ ከአስር በመቶም በታች መሆኑን አስታውቀዋል፡፡በሥራ አስፈፃሚ አባልነት ደረጃ አንዲት ሴት ብቻ እንዳለች ጠቅሰው፣
ይህም መንግሥት በፖለቲከኞች ላይ የሚያሳድረው ጫና ባለመቀነሱ የተፈጠረ መሆኑን አስረድተዋል፡፡ « አሁን እንኳ አንዲት የጅማ አባላችን
ታስራብናለች፤ ይህንን እያዩ እንዴት ሌሎች ሴቶች ወደ ፖለቲካው መስክ ሊመጡ ይችላሉ?» ሲሉ የሚጠይቁት ፕሮፌሰር መረራ፣ መንግሥት
የችግሩን አሳሳቢነት በመረዳት በአፋጣኝ እልባት እንዲሰጠው ጠይቀዋል፡፡ የኢትዮጵያ ምርጫ ቦርድ የፖለቲካ ፓርቲዎች ምዝገባና የስነ ምግባር አዋጁን
በተመለከተ ይፋ ባደረገው መረጃ በአገሪቱ የሴቶች ተሳትፎ 10 በመቶ ብቻ መሆኑን ማስታወቁ ይታወሳል::አዲስ ዘመን የካቲት 28 ቀን 2012 ዓ ም ማህሌት አብዱል